VYHLÁSENIE O VIEROHODNOSTI 6. Podľa ustanovení článku 287 Zmluvy o fungovaní Európskej únie (ZFEÚ) Dvor audítorov kontroloval: a) ročnú účtovnú závierku spoločného podniku ECSEL, ktorá pozostáva z finančných výkazov (4) a výkazov o plnení rozpočtu (5) za obdobie od 27. júna do 31. decembra 2014; b) a zákonnosť a riadnosť príslušných operácií. Zodpovednosť vedenia 7. V súlade s článkami 16 a 22 delegovaného nariadenia Komisie (EÚ) č. 110/2014 (6) vedenie zodpovedá za vyhotovenie a verné predloženie ročnej účtovnej závierky spoločného podniku a za zákonnosť a riadnosť príslušných operácií: a) Zodpovednosť vedenia v súvislosti s ročnou účtovnou závierkou spoločného podniku zahŕňa návrh, zavedenie a udržiavanie systému vnútornej kontroly pri zostavovaní a vernom predkladaní finančných výkazov, v ktorých sa nenachádzajú významné nesprávnosti v dôsledku podvodu alebo chyby, výber a uplatňovanie vhodných účtovných postupov na základe účtovných pravidiel prijatých účtovníkom Komisie (7), a účtovné odhady, ktoré sú za daných okolností primerané. Riaditeľ schvaľuje ročnú účtovnú závierku spoločného podniku po jej zostavení účtovníkom spoločného podniku na základe všetkých dostupných informácií, a po priložení poznámky k účtovnej závierke, v ktorej účtovník okrem iného vyhlasuje, že získal primeranú istotu, že účtovná závierka vyjadruje pravdivo a verne zo všetkých významných hľadísk finančnú situáciu spoločného podniku. b) Zodpovednosť vedenia v súvislosti so zákonnosťou a riadnosťou príslušných operácií a dodržiavaním zásady riadneho finančného hospodárenia zahŕňa návrh, zavedenie a udržiavanie účinného a efektívneho systému vnútornej kontroly, ktorý tvorí primeraný dohľad a náležité opatrenia na zabránenie nezrovnalostiam a podvodom a v prípade potreby právne konanie na spätné získanie nesprávne vyplatených alebo využitých finančných prostriedkov. Zodpovednosť audítora 8. Zodpovednosťou Dvora audítorov je na základe auditu predložiť Európskemu parlamentu a Rade (8) vyhlásenie o vierohodnosti týkajúce sa spoľahlivosti ročnej účtovnej závierky a zákonnosti a riadnosti príslušných operácií. Dvor audítorov vykonáva audit v súlade s medzinárodnými audítorskými štandardmi a etickým kódexom IFAC a medzinárodnými štandardmi najvyšších kontrolných inštitúcií INTOSAI. Podľa týchto štandardov je Dvor audítorov povinný naplánovať a vykonať audit tak, aby získal primeranú istotu, že ročná účtovná závierka spoločného podniku neobsahuje významné nesprávnosti a že príslušné operácie sú zákonné a riadne. 9. Dvor audítorov pri audite postupuje tak, aby získal audítorské dôkazy o sumách a údajoch v účtovnej závierke, ako aj o zákonnosti a riadnosti príslušných operácií. Výber postupov závisí od úsudku audítora, ktorý hodnotí riziko významných nesprávností v účtovnej závierke, ako i to, či v príslušných operáciách došlo k závažnému porušeniu právneho rámca Európskej únie, či už z dôvodu podvodu alebo chyby. Pri posudzovaní týchto rizík audítor zohľadňuje vnútornú kontrolu, ktorá je relevantná pre zostavenie a verné predloženie účtovnej závierky, a systémy dohľadu a kontroly, ktoré sú implementované na zaistenie zákonnosti a riadnosti príslušných operácií, aby sa mohli navrhnúť audítorské postupy vhodné za daných okolností. Audit tiež obsahuje hodnotenie vhodnosti uplatnených účtovných postupov a primeranosti účtovných odhadov, ako aj hodnotenie predloženia účtovnej závierky ako celku. 10. Dvor audítorov sa domnieva, že získal dostatočné a primerané audítorské dôkazy pre svoje vyhlásenie o vierohodnosti. Stanovisko k spoľahlivosti účtovnej závierky 11. Dvor audítorov zastáva názor, že ročná účtovná závierka spoločného podniku za obdobie od 27. júna do 31. decembra 2014 vyjadruje verne zo všetkých významných hľadísk jeho finančnú situáciu k 31. decembru 2014 a výsledky jeho operácií a tokov hotovosti za príslušný rozpočtový rok v súlade s ustanoveniami nariadenia o rozpočtových pravidlách a účtovnými pravidlami, ktoré schválil účtovník Komisie. Základ pre výrok s výhradou k zákonnosti a riadnosti príslušných operácií 12. Spoločný podnik ECSEL prevzal projekty spoločných podnikov ARTEMIS a ENIAC. Platby, ktoré v rámci týchto projektov uhradil spoločný podnik ECSEL od 27. júna do 31. decembra 2014 na základe osvedčení o schválení nákladov vydaných vnútroštátnymi finančnými orgánmi členských štátov, dosiahli 12,6 mil. EUR, čo predstavuje 48 % celkových platieb uhradených spoločným podnikom. 13. Spoločné podniky ARTEMIS a ENIAC uzavreli administratívne dohody s vnútroštátnymi finančnými orgánmi členských štátov, ktoré platia aj po zlúčení spoločných podnikov ARTEMIS a ENIAC do spoločného podniku ECSEL. V týchto dohodách sa stanovuje, že následné audity týchto platieb sa delegujú na vnútroštátne finančné orgány, ktoré vykonajú audity v mene spoločného podniku. Stratégia spoločných podnikov ARTEMIS a ENIAC v oblasti následných auditov sa vo veľkej miere spoliehala na to, že žiadosti o preplatenie nákladov vzniknutých v rámci projektov skontrolujú vnútroštátne finančné orgány (9). 14. Hoci boli auditom žiadostí o preplatenie nákladov na projekty poverené vnútroštátne finančné orgány, v administratívnych dohodách podpísaných s vnútroštátnymi finančnými orgánmi sa nestanovujú praktické opatrenia pre následné audity. 15. Vnútroštátne finančné orgány predložili spoločnému podniku audítorské správy, ktoré sa týkali približne 61 % (k aprílu 2015) nákladov na ukončené projekty. Spoločný podnik ECSEL však neposúdil kvalitu týchto auditov. Dvor audítorov vykonal posúdenie stratégií auditu vrátane audítorských správ troch vnútroštátnych finančných orgánov, z čoho vyplynulo, že metodiky, ktoré používajú vnútroštátne finančné orgány, neumožňujú spoločnému podniku ECSEL vypočítať spoľahlivú váženú chybovosť ani zostatkovú chybovosť projektov v rámci spoločných podnikov ARTEMIS a ENIAC. Nie je preto možné dospieť k záveru o tom, či následné audity projektov v spoločnom podniku ARTEMIS a ENIAC fungujú účinne a či táto kľúčová kontrola poskytuje dostatočnú záruku o zákonnosti a riadnosti príslušných operácií. Výrok s výhradou k zákonnosti a riadnosti príslušných operácií 16. Dvor audítorov zastáva názor, že s výnimkou možného vplyvu záležitosti opísanej v časti o základe pre výrok s výhradou v bodoch 12 až 15, sú príslušné operácie súvisiace s ročnou účtovnou závierkou spoločného podniku zostavenou k 31. decembru 2014 zo všetkých významných hľadísk zákonné a riadne.